Om Sterk Te Word – christianityworks
Home / FRESH / Om Sterk Te Word
Psalm 31:24 Wees dus sterk en hou goeie moed, julle almal wat julle vertroue in die Here stel.
In die Bybel word daar telkens vir ons gesê dat ons 'sterk moet wees'. Hm, ja. . . . Dit is maklik vir God om dit te sê, maar het Hy regtig 'n idee hoe ons hier op aarde sukkel? Weet Hy hoe ons voel? En dan sê Hy: Wees dus sterk. Dis nie so maklik nie. . .
Net buite my studeerkamervenster is daar 'n massiewe bloekomboom. Dit is regtig groot, waarskynlik meer as dertig meter hoog. Dit het 'n enkele, sterk stam en tientalle massiewe sytakke. Dis ongelooflik, maar hierdie majestueuse boom, swaai gedurende stormwinde van links na regs… Hoe dit nie omval nie, sal ek nooit verstaan nie.
En tog het hierdie massiewe, majestueuse, kragtige boom sy lewe as 'n klein boompie, waarop ek of jy kon trap en dit doodmaak, begin. Maar na baie dekades word dit nie net hoog nie, maar ook sterk.
Met ander woorde, dit neem tyd om krag te ontwikkel. Ek wonder of dit nie is wat God bedoel as Hy in Psalm 31:24 sê: Wees dus sterk en hou goeie moed, julle almal wat julle vertroue in die Here stel.
Ons het gister gesien dat hierdie woord 'vertrou' in die oorspronklike Hebreeuse taal waarin dit geskryf is, beteken om met 'n gevoel van afwagting, hoop en vertroue op die Here, te wag.
Om te wag is nie maklik nie. Soms moet ons 'n dag of 'n week wag. Ander kere laat die Here ons maande of selfs jare wag sodat ons kan leer. En terwyl ons afwagtend wag, word ons sterk. Ons sien dit nie altyd terwyl dit gebeur nie, maar dit is presies wat gebeur.